DECIZIE DEFINITIVĂ. Un serial întreg va fi scos de pe toate platformele de difuzare, o decizie în premieră pentru piața românească. Două scenariste din Turcia au avut câștig de cauză în fața Antenei Group într-un proces privind drepturi intelectuale asupra serialului Fructul oprit.

Curtea de Apel a obligat Antena Group să retragă de la difuzare serialul Fructul Oprit, inclusiv de pe Antena Play, și să înceteze să exploateze această producție.

Publicitate

Decizia Curții a fost luată pe 15 ianuarie și este definitivă.

Antena Group a fost acționată în judecată de scenaristele Aycan Ece Yoren și Melek Gencoglu, care au lucrat împreună, în 2008, la scenariul telenovelei „Aşk-ı Memnu'” („Iubire ascunsă”), inspirată din aceeași carte după care s-a făcut și serialul „Fructul oprit”.

Cele două au deschis acțiunea, pe 30 ianuarie, la Tribunal București, o ordonanță președințială care avea ca materie „Proprietatea intelectuală”.

În primă instanță, cele două au pierdut, însă au atacat decizia Tribunalului București la Curtea de Apel, iar instanța a admis apelul scenaristelor.

Serialul Fructul oprit deja nu se mai poate vedea pe Antena Play. Mai apar câteva episoade din sezonul al doilea, însă nici acelea nu mai pot fi accesate.

Ce prevede decizia, pe scurt, potrivit informațiilor postate pe Portalul Instanțelor de Judecată:

Obligă pârâta să retragă de la difuzare, respectiv să restricționeze accesul utilizatorilor la difuzarea serialului „Fructul oprit” sau orice altă comunicare publică a serialului, atât în România, cât şi în străinătate, în limba română sau în orice altă limbă prin intermediul platformei on-line AntenaPlay, a site-urilor de internet sau a altor platforme online.

Obligă pârâta să se abţină de la orice acte de vânzare , închiriere, împrumut sau orice alt mod de transmitere cu titlu oneros sau cu titlu gratuit către terţi a drepturilor pe care le deține asupra difuzării, producţiei şi exploatării în orice alt mod a serialului de televiziune „Fructul oprit”.

Obligă pârâta Antena TV Group SA la plata către reclamante a sumei de 920 euro în echivalent lei la data plăţii, cu titlu de cheltuieli de judecată proporţionale cu capetele de cerere admise.

Obligă Antena TV Group la plata către cele două scenariste a sumei de 4.000 euro în echivalent lei la data plăţii, cu titlu de cheltuieli de judecată în apel, reprezentate de onorariu traduceri (1040 euro), onorariu expertiză (2463 euro) şi onorariu avocat.

Antena Group spunea anul trecut, într-un punct de vedere pentru Paginademedia.ro:

„Aşa cum am precizat, la lansarea serialului “Fructul Oprit” în România, scenariul primului sezon are la bazã romanul turcesc „Aşk-ı Memnu”, dupã care s-au fãcut mai multe ecranizãri de-a lungul timpului.

Serialul “Fructul Oprit” este produs integral în România pentru Antena TV Group S.A. de către o casã de producţie externã, compania noastră având calitatea de radiodifuzor.”

CONTEXT. Antena 1 anunța în toamna lui 2017 serialul „Fructul Oprit”, produs de Ruxandra Ion și prezentat drept „o adaptare liberă după un roman turcesc”, după cum Paginademedia.ro relata AICI.

„Ne-am inspirat dintr-un roman turcesc, după care s-au făcut două adaptări, iar cea mai recentă ecranizare a atins audiențe record.

Încercăm să recreem povestea de dragoste absolut extraordinară și sperăm ca îi va ține pe telespectatori cu sufletul la gură. Filmările nu se desfășoară într-un studio de televiziune, așa cum se obișnuiește, ci în locuințe reale din România”, spunea atunci Radu Grigore, care s-a ocupat împreună cu Simona Macovei de scenariul producției."

Decizia Curții de Apel București:

Solutia pe scurt: Admite apelul. Schimbă în parte sentinţa apelată în sensul că: Admite în parte cererea formulată în contradictoriu cu Antena TV Group SA. Obligă pârâta să retragă de la difuzare, respectiv să restricționeze accesul utilizatorilor la difuzarea serialului „Fructul oprit” sau orice altă comunicare publică a serialului, atât în România, cât şi în străinătate, în limba română sau în orice altă limbă prin intermediul platformei on-line AntenaPlay, a site-urilor de internet sau a altor platforme on-line. Obligă pârâta să se abţină de la orice acte de vânzare, închiriere, împrumut sau orice alt mod de transmitere cu titlu oneros sau cu titlu gratuit către terţi a drepturilor pe care le deține asupra difuzării, producţiei şi exploatării în orice alt mod a serialului de televiziune „Fructul oprit”. Păstrează în rest sentinţa. Obligă pârâta Antena TV Group SA la plata către reclamante a sumei de 920 euro în echivalent lei la data plăţii, cu titlu de cheltuieli de judecată proporţionale cu capetele de cerere admise. Obligă intimata-pârâtă Antena TV Group SA la plata către apelantele-reclamante a sumei de 4000 euro în echivalent lei la data plăţii, cu titlu de cheltuieli de judecată în apel, reprezentate de onorariu traduceri (1040 euro), onorariu expertiză (2463 euro) şi onorariu avocat redus proporțional. Definitivă. Pronunţată prin punerea soluției la dispoziţia părţilor prin mijlocirea grefei, astăzi, 15.01.2020.

Iulia Bunea

iulia.buneapaginademedia.ro